DRÁMAJÁTÉKOK

Iskola: Rákóczi Ferenc Általános Iskola  
Pedagógus neve: Török Enikő Andrea  
Osztály: 3.-4. osztály  
A foglalkozás témája: Drámajátékok  
A foglalkozás célja:

Kommunikációs és szociális kompetenciák fejlesztése.

Figyelem,emlékezet, empátia fejlesztése.

Az egymásért és a környezetünkért való felelősségtudat  
megvilágítása.

Kapcsolatteremtő lehetőségek gyakorlása.

Tantárgyi kapcsolódás: magyar nyelv, környezetismeret, földrajz, személyiségfejlesztés.  
Felhasználási javaslat: anyanyelv, földrajzórán, személyiségfejlesztés órán vagy erdei  
iskolában.  
Időtartam:60- 90 perc  
Módszerek: magyarázat, beszélgetés, drámajáték, szemléltetés,  
Eszközök: számítógép, Szitakötő folyóirat-2023- Nyár-62. szám, tárgyak, papír, íróeszközök.  
Felhasznált irodalom: Szitakötő folyóirat-2023-Nyár 62. szám-Csongor Andrea: Estére odaérek  
Török Enikő: Útiterv-vers

BESZÉLGETÉS EGY MARSLAKÓVAL  
A játékosok körben ülnek. A játékvezető a marslakó. A játékosoknak fura kérdéseket tesz fel,  
amire nekik válaszolniuk kell. Aki nem tud válaszolni, marslakóvá változik.  
A kérdések ehhez hasonlók legyenek: Mi az a ház? Mi az utca? Mi az a haj? Mi az a könyv?

HOL JÁROK?  
A játékvezető helyszínekre utaló mondatokat mond. A játékosoknak meg kell mondaniuk, hol  
jár. Pl.: Vettem egy jegyet és a peronon várakozom.-Állomás.  
Hogy a bab?-Piac.  
Légörvénybe keveredtünk.-Repülőn.  
A jövő évtől nagyobb lesz a kamat.-Bankban.  
Ellopták az asztal alatt a cipőjét. Most izgulhat a nagykoma...-Lakodalom.  
Idegen, fura lények vesznek körül. Ez a bolygó más, mint ahol én élek! -Az űrben.

RÍMFARAGÓ  
Gyűjtsetek űrrel vagy űrlényekkel kapcsolatos szavakat, ötleteket, majd a szavakat  
felhasználva próbáljatok rímeket faragni.  
Mutatok egy példát: csillagok, Hold, űr, Tejút, Göncölszekér, Mars, Fiastyúk.

ÚTITERV  
Török Enikő

Este, ha csillagot látok, arra gondolok én néha,  
Jó lenne éjjel, álmomban, elutazni fel a Holdra.  
Amint szemeim lehunynám, ott teremhetnék az űrben,  
Utazhatnák a Tejúton, vígan a Göncölszekéren.  
Megnézhetném a Nagy medvét, Fiastyúkot etethetnék,  
Körülnézhetnék a Marson, s a Földre csak leugranék.